Jasovský, Ján, predseda Najvyššieho kontrolného úradu SR (2014-07-08):
Dobré ráno. Ďakujem pekne za slovo. Vážený pán predsedajúci, podpredseda parlamentu, vážený pán minister, pán predseda výboru, dámy poslankyne, páni poslanci. Najvyšší kontrolný úrad v zmysle príslušných paragrafov zákona o Najvyššom kontrolnom úrade vypracoval stanovisko k návrhu štátneho záverečného účtu Slovenskej republiky. Na základe výsledkov kontroly správnosti zostavenia záverečných účtov vybraných rozpočtových kapitol kontroly správnosti zostavenia návrhu štátneho záverečného účtu za rok 2013, ako aj analýzy vyžiadaných informácií konštatuje, že v hospodárení štátneho rozpočtu vykázanom na hotovostnom princípe sa v roku 2013, tak ako to konštatoval pán minister, dosiahli príjmy vo výške 12 mld. 796 mil. eur., výdavky 14 mld. 820 mil. eur a schodok teda dosiahol 2 mld. 23 mil. a 258 tis. eur. Skutočný schodok štátneho rozpočtu bol v porovnaní so zákonom rozpočtovanou sumou nižší o 1,62 mld. eur a v porovnaní s rokom 2012 došlo k jeho zníženiu o 1,79 mld. eur, to znamená o 46,9 percenta. Rast slovenskej ekonomiky sa v roku 2013 medziročne spomalil o 0,9 percentuálneho bodu na úroveň 0,9 %, ale bol štvrtým najvyšším ekonomických rastom v rámci eurozóny. Najvyšší kontrolný úrad Slovenskej republiky na základe analýzy základných rozpočtových ukazovateľov v roku 2013 pozitívne hodnotí snahu vlády Slovenskej republiky prijímať opatrenia zamerané na konsolidáciu verejných financií. Rozpočtový cieľ na rok 2013 sa podarilo dosiahnuť. Hospodárenie subjektov verejnej správy sa skončilo podľa predbežných údajov deficitom vo výške 1,99 mld. eur. Podiel schodku na hrubom domácom produkte predstavoval 2,8 percenta. Tým bola Slovenská republika vyčlenená z procedúry nadmerného deficitu. Konsolidovaný dlh verejnej správy dosiahol k 31. 12. 2013 hodnotu, tiež to spomínal pán podpredseda vlády, 39,98 mld. eur. V oblasti príjmov štátneho rozpočtu Najvyšší kontrolný úrad Slovenskej republiky tiež pozitívne hodnotil úsilie vlády Slovenskej republiky v oblasti boja proti daňovým únikom. Na základe výsledkov kontroly účinnosti systému boja proti daňovým únikom na DPH odporučil Najvyšší kontrolný úrad Slovenskej republiky prijímať ďalšie opatrenia operatívneho charakteru, najmä v oblasti zvyšovania efektívnosti procesov súvisiacich s elimináciou daňových únikov na DPH, a to nepretržitým monitorovaním merania ich výkonnosti a účinnosti, najmä z pohľadu dopadu na štátny rozpočet za pomoci sofistikovaného informačného systému. Vo vzťahu k prostriedkom Európskej únie Najvyšší kontrolný úrad Slovenskej republiky konštatuje, že rozdiel medzi celkovým objemom príjmov, ktoré Slovenská republika v roku 2013 z rozpočtu Európskej únie skutočne získala, a finančnými prostriedkami, ktoré Slovenská republika do rozpočtu Európskej únie skutočne odviezla, dosiahol rozdiel 1,36 mld. eur, čo je o 1,37 mld. menej oproti schváleného rozpočtu na rok 2013. Situácia v čerpaní prostriedkov Európskej únie je neuspokojivá. Najvyšší kontrolný úrad Slovenskej republiky poukazuje na to, že čerpanie finančných prostriedkov na štrukturálne opatrenia druhého programového obdobia bolo k 31. máju tohoto roka len na úrovni 56,5 percenta, čo znamená, že možnosť vyčerpania všetkých prostriedkov sa stále znižuje. Na základe kontrol, ktoré vykonal Najvyšší kontrolný úrad Slovenskej republiky v jedenástich rozpočtových kapitolách a v troch štátnych účelových fondoch, čo nie je málo, je možné konštatovať, že účtovné a finančné výkazy zostavené k 31. 12. 2013 neobsahovali významné nesprávnosti a poskytovali verný a pravdivý obraz o skutočnostiach, ktoré sú predmetom účtovníctva o finančnej situácii účtovných jednotiek. Návrhy záverečných účtov jednotlivých kapitol boli vypracované v súlade so smernicou na vypracovanie záverečných účtov. Kapitoly a štátne účelové fondy dodržali záväzné ukazovatele a rozpočtové opatrenia boli vykonané v súlade so zákonom o štátnom rozpočte na rok 2013 a zákonom o rozpočtových pravidlách verejnej správy. Vážené dámy poslankyne, páni poslanci, kontrolou Najvyššieho kontrolného úradu Slovenskej republiky však boli zistené viaceré porušenia všeobecne záväzných právnych predpisov, a to najmä zákona o rozpočtových pravidlách verejnej správy, o účtovníctve, o správe majetku štátu, o verejnom obstarávaní, o finančnej kontrole a vnútornom audite a samozrejme aj v oblastiach Zákonníka práce. Účtovné závierky zostavené obcami a vyššími územnými celkami podľa zákona o účtovníctve obsahovali požadované súčastia a náležitosti. Nedostatky zistené kontrolou Najvyššieho kontrolného úradu neovplyvnili celkové výsledky o účtovných a finančných výkazoch. Najvyšší kontrolný úrad Slovenskej republiky zistil kontrolou obcí a vyšších územných celkov tiež viaceré porušenia všeobecne záväzných právnych predpisov. Boli zistené mnohé nedostatky poukazujúce na nesúlad so zákonom o rozpočtových pravidlách verejnej správy, územnej samosprávy, o verejnom obstarávaní, o účtovníctve, o majetku obcí, o katastri nehnuteľností a o obecnom zriadení. Zistené bolo aj porušenie zákona o slobodnom prístupe k informáciám a nedodržiavanie zákona o finančnej kontrole a vnútornom audite. Na základe kontrolou zistených nedostatkov Najvyšší kontrolný úrad Slovenskej republiky navrhoval kontrolovaným subjektom v súlade s § 13 ods. 2 zákona o Najvyššom kontrolnom úrade odporúčania, ktoré majú zabezpečiť elimináciu nepriaznivého vplyvu zistených nedostatkov pri vynakladaní verejných zdrojov a tiež aj prostriedkov Európskej únie. Na záver mi dovoľte uviesť, že Najvyšší kontrolný úrad Slovenskej republiky konštatuje, že Návrh štátneho záverečného účtu Slovenskej republiky na rok 2013 obsahuje všetky náležitosti v zmysle zákona o rozpočtových pravidlách verejnej správy. Ďakujem pekne za pozornosť. Skončil som.